b'\n_START_ARTICLE_\nUna Voce\n_START_SECTION_\nPovijest\n_START_PARAGRAPH_\nUgledna norve\xc5\xa1ka psihologinja dr. Borghild Krane uputila je 1964. apel zabrinutim katolicima u kojem je predlo\xc5\xbeila udru\xc5\xbeenje koje bi se posvetilo o\xc4\x8duvanju i obrani liturgijskog naslje\xc4\x91a Crkve. Kao rezultat njezinih napora izme\xc4\x91u 1964. i 1965. nastalo je nekoliko nacionalnih udru\xc5\xbeenja. Po\xc4\x8detkom 1965., u Rimu su se sastali izaslanici \xc5\xa1est europskih asocijacija, a Me\xc4\x91unarodni savez je i formalno zapo\xc4\x8deo s djelovanjem 8. sije\xc4\x8dnja 1967. u Z\xc3\xbcrichu, kada su izaslanici iz 20 udru\xc5\xbeenja odobrili nacrt statuta i izabrali prvo vije\xc4\x87e. Me\xc4\x91u poznatijim \xc4\x8dlanovima saveza bili su skladatelji Maurice Durufl\xc3\xa9 i Olivier Messiaen. Jo\xc5\xa1 od svojih po\xc4\x8detaka, savez je u stalnom kontaktu sa Svetom Stolicom. Prvi predsjednik saveza Una Voce, dr. Eric de Saventhem, uvjerio je 1986. papu Ivana Pavla II. u nu\xc5\xbenost sazivanja kardinalskog vije\xc4\x87a koje je istra\xc5\xbeivalo situaciju vezanu uz slavljenje tradicionalne Mise. Trenutni predsjednik FIUV-a je g. Leo Darroch iz Dru\xc5\xa1tva za latinsku misu Engleske i Walesa.\n_START_SECTION_\nCiljevi\n_START_PARAGRAPH_\nFoederatio Internationalis Una Voce (skra\xc4\x87eno FIUV) je lai\xc4\x8dki pokret, a njegov primarni cilj je omogu\xc4\x87avanje slavljenja Tradicionalne latinske mise (prema Misalu bl. Ivana XXIII. iz 1962). Ostali ciljevi uklju\xc4\x8duju o\xc4\x8duvanje i promoviranje uporabe latinskog jezika, gregorijanskog napjeva i sakralne polifonije. Savez isti\xc4\x8de kako Drugi vatikanski sabor, premda je dozvolio narodne jezike u liturgiji, nije zabranio latinsku Misu, te da bi se Mise na latinskom i dalje trebale slu\xc5\xbeiti.\n_START_SECTION_\nDjelovanje\n_START_PARAGRAPH_\n\xc4\x8clanovi FIUV-a smatraju da je Tradicionalna misa izravna poveznica s ranom Crkvom, te prepoznaju njezinu vrijednost u preno\xc5\xa1enju Bo\xc5\xbejih otajstava. Neki su kritizirali FIUV zbog navodnog elitizma i stavljanja prevelikog naglaska na osobne pobo\xc5\xbenosti. Predstavnik ameri\xc4\x8dkih episkopalaca James E. Frazier opisao je savez kao "ultra-konzervativan". Tradicionalisti\xc4\x8dki katolici strogo se pridr\xc5\xbeavaju pravovjernog katoli\xc4\x8dkog moralnog nauka o poba\xc4\x8daju, kontracepciji i braku. No, pripadnici FIUV-a odbacuju usporedbe s fundamentalizmom._NEWLINE_FIUV je izrazio veliki optimizam pri izboru kardinala Josepha Ratzingera za papu 2005. Ratzinger je na jednoj konferenciji pohvalio ulogu FIUV-a u podr\xc5\xbeavanju uporabe Rimskog misala u skladu sa smjernicama koje je odredio Vatikan. Utjecaj ove organizacije u Vatikanu doveo je do autorizacije Tradicionalne latinske mise bez posebnog dopu\xc5\xa1tenja ili indulta lokalnih biskupa, kao i \xc5\xa1ire implementacije motuproprija Summorum Pontificum.\n_START_SECTION_\nFIUV u Hrvatskoj\n_START_PARAGRAPH_\nPredstavnik saveza Una Voce za Hrvatsku je Dru\xc5\xa1tvo za promicanje tradicionalne Mise "Benedictus". Ova udruga gra\xc4\x91ana osnovana je 15. sije\xc4\x8dnja 2011., a upisana je u registar udruga u velja\xc4\x8di iste godine. Dru\xc5\xa1tvo Benedictus je \xc4\x8dlan me\xc4\x91unarodne udruge FIUV od 11. listopada 2013.'